tomron87/hebrew-wikipedia-sentences-corpus huggingface dataset:
הארי מתעורר במרפאה של הוגוורטס, שם מספר לו פרופסור דמבלדור כי הוא שרד הודות לכך שאמו הקריבה את חייה על מנת להגן עליו, ובכך העניקה לו הגנה קסומה המונעת מוולדמורט, שאינו מסוגל להבין את כוחה של האהבה, לגעת בו.
וולדמורט נטש את קווירל שמת, ולדברי דמבלדור הוא ינסה לשוב באמצעים אחרים.
דמבלדור מסביר להארי, כי הסיבה שהצליח לקחת את האבן מהראי הייתה, שהוא רצה למצוא אותה אך לא להשתמש בה, וזאת בניגוד לקווירל/וולדמורט שרצה לנצל אותה לרעה.
בעקבות כך החליטו דמבלדור ופלאמל כי עדיף להשמיד את האבן.
הארי שואל את דמבלדור אם בגלל השמדת האבן ניקולס פלאמל ימות ודמבלדור עונה להארי שנישאר לו קצת סם חיים אך הוא אכן ימות והמוות בשביל זקנים הוא כמו שינה מאוד מאוד ארוכה.
הארי זוכה למבקרים רבים במהלך אשפוזו, בהם רון והרמיוני המסרבים לעזוב אותו.
לקראת סוף האשפוז מבקר אותו האגריד, המלא ברגשות אשם על כך שגילה לקווירל את סודו של פלאפי, ומעניק להארי אלבום המכיל תמונות רבות של הוריו, לילי וג'יימס.
הארי נרגש מאוד מהמתנה כיוון שמעולם לא זכה לראות תמונות של הוריו.
בעקבות דליפת מידע על מה שאירע סביב הניסיון לגנבת האבן הופך הארי לגיבור, דבר המתעצם לאחר שפרופסור דמבלדור מחליט להעניק לו, לרון, להרמיוני ולנוויל נקודות המסייעות לגריפינדור לזכות בטורניר הבתים לראשונה זה שבע שנים.
בסוף השנה נאלץ הארי לחזור לבית משפחת דרסלי.
עם זאת, הוא מספר לרון ולהרמיוני בשמחה רבה, כי הדרסלים אינם יודעים, שכקטין הוא אינו רשאי לבצע קסמים מחוץ להוגוורטס, וכי הדבר יגרום למצבים משעשעים רבים במהלך החופשה.
בהיותו הספר הראשון בסדרה מוזכרות בו כמעט כל הדמויות הראשיות.
הארי פוטר: הדמות הראשית בספר.
הארי הוא יתום שגדל בבית דודיו המרושעים שמתייחסים אליו באכזריות רבה ועושים כל שביכולתם להשפילו ולהכעיסו.
ביום הולדתו ה-11 מופתע הארי לגלות שהוא קוסם, ומיד לאחר מכן הוא מתחיל במסעו בחזרה אל עולם הקוסמים, אותו נטש בעל כרחו בהיותו בן שנה לאחר רצח הוריו על ידי הקוסם האפל לורד וולדמורט.
הארי מתאקלם במהירות בבית הספר הוגוורטס לכישוף ולקוסמות, אך מוטרד כתוצאה מפרסומו הרב.
סדרת אירועים במהלך הספר מובילה אותו לעימות עם לורד וולדמורט.
רון ויזלי: חברו הטוב ביותר של הארי פוטר, ובן למשפחת קוסמים עתיקת יומין - עובדה המאפשרת לו ללמד את הארי על אורחות עולם הקסמים.
רון סובל מבעיה של חוסר ביטחון עצמי, בין היתר בגלל אחיו הבוגרים שזכו להישגים אישיים רבים, ובין שמשפחתו של רון ענייה מאוד, לפיכך רוב חפציו הם מיד שנייה.
הרמיוני גריינג'ר: הרמיוני היא חכמה וידענית, התלמידה המצטיינת של השכבה, וכישוריה השונים מסייעים לחבורה להינצל ממצבים בעייתיים, לרבות סכנת מוות.
בתחילת השנה היא מסוכסכת עם הארי ועם רון, אך בעקבות תקרית בליל כל הקדושים הם הופכים לשלישיית חברים מאוחדת ומסייעים זה לזה לאורך כל הסדרה.
השם הרמיוני נלקח מהמיתולוגיה היוונית כבתם היחידה של מנלאוס מלך ספרטה ואשתו הלנה.
דראקו מאלפוי: תלמיד בהוגוורטס ואויבו בנפש של הארי פוטר.
מאלפוי מגיע ממשפחה עשירה הדוגלת בתאוריה הגזענית הידועה כ"טוהר הדם", והוא מוצג כתומך נלהב של קסמים אפלים וכבריון בית ספר טיפוסי כשהוא מוגן על ידי חבריו קראב וגויל.
מאלפוי הוא תלמידו האהוב של המורה לשיקויים סוורוס סנייפ.
משמעות השם "דראקו" בלטינית היא דרקון.
רובאוס האגריד: שומר הקרקעות והמפתחות בהוגוורטס, תפקיד הדומה לאחראי תחזוקה.
חילץ את הארי מבית הוריו לאחר שהם נרצחו על ידי וולדמורט, הביא אותו לבית משפחת דרסלי (קרובי משפחתו החיים היחידים), ובגיל 11 חשף בפניו את עובדת היותו קוסם.
האגריד בולט בממדי גופו העצומים משום שהוא חצי קוסם וחצי ענק, וידוע בחיבתו לבעלי חיים מסוכנים.
אלבוס דמבלדור: מנהל בית הספר הוגוורטס לכישוף ולקוסמות.
דמבלדור הוא ארכיטיפ של אדם זקן וחכם, והוא נחשב לקוסם הטוב ביותר בתקופה המודרנית, והיחיד שממנו לורד וולדמורט פחד, ואחד היחידים שקוראים לוולדמורט בשמו.
תפקידו של דמבלדור משני בספר הראשון יחסית לשאר הספרים, אך הוא נותן להארי מידע שמתברר כחיוני בעימות עם וולדמורט ובשאר הספרים.
משמעות השם אלבוס היא צבע לבן, ומשמעות השם דמבלדור באנגלית עתיקה היא דבורה מזמזמת - רמז למנהגו של דמבלדור להמהם לעצמו כשהוא חושב על דבר מה.
קוויריניוס קווירל: המורה להתגוננות מפני כוחות האופל.
באחד המסעות של הארי כשהיה עם גלימת ההיעלמות, הוא גילה את סוורוס סנייפ מאיים על קווירל.
הארי חשב שסנייפ מסתיר שהוא עומד לגנוב את אבן החכמים, ושקווירל הוא היחיד שיודע אז סנייפ לא רוצה שהוא יגלה למישהו.
הארי שם לב שקווירל יוצא לפעמים מכיתות כשהוא בוכה, והארי חשב שסנייפ מתעלל בו בסתר.
לבסוף מתברר שקווירל הוא זה ניסה למצוא את אבן החכמים כדי להחיות את וולדמורט שנמצא על הצד השני של ראשו, ושהוא יצא בוכה כי אדונו איים עליו.
המורה היחיד שלימד את הארי התגוננות מפני כוחות האופל והוחלף בגלל מותו.
סוורוס סנייפ: ראש בית סלית'רין.
המורה לשיקויים שכבר במפגש הראשון עם הארי מפגין כלפיו איבה רבה ועושה כל שביכולתו כדי להכשיל את הארי.
בסוף הספר מתברר כי הסיבה העיקרית לעוינותו של סנייפ היא תוצאה יריבות שהייתה לו עם אביו של הארי - ג'יימס, בזמן לימודיהם בהוגוורטס.
בספר ניתנים רמזים אחדים לעברו המורכב, וסוגיית נאמנותו לצד הטוב או לצד הרע נפתרת רק בסוף הספר השביעי.
סנייפ מתואר כבר בספר זה כקוסם מוכשר ביותר, ובדומה למינרווה מקגונגל הוא ידוע כמורה קשוח ביותר.
בניגוד אליה הוא אינו נוטה לפשרות.
סנייפ הוא שמו של כפר באנגליה ובאנגלית השם נכתב ונשמע דומה ל-snake, נחש.
מינרווה מקגונגל: סגניתו של אלבוס דמבלדור, וראש בית גריפינדור.
היא מלמדת את מקצוע שינויי הצורה וידועה בהתנהגותה הקפדנית אך גם ביכולתה להתעלם מהכללים במקרה הצורך.
שמה הפרטי הוא כשמה של מינרווה (אלת החוכמה במיתולוגיה הרומית), ושם משפחתה מקורו במשורר הסקוטי ויליאם טופז מקגונגל, שנודע כמשורר גרוע ביותר.
לורד וולדמורט: מופיע באופן ישיר רק בפרק האחרון של הספר, אך מוזכר מספר פעמים קודם לכן.
וולדמורט הוא הקוסם הרשע ביותר אי פעם, ו-10 שנים לפני התרחשות עלילת הספר הנהיג משטר טרור ברחבי הממלכה המאוחדת.
תפקידו בספר זה סמוי מן העין לאורך מרבית הפרקים, ומתבהר במלואו בפרק האחרון.
הארי מצליח להביס את וולדמורט בזכות קסם עתיק שהופעל על ידי אמו ברגע מותה, ומונע מוולדמורט לפגוע בו.
קסם זה יהיה בעל משמעות מבחינת הצלת חייו של הארי גם בספר הרביעי ובספר השביעי.
משמעות השם בצרפתית (בה הוא מבוטא ללא צליל הט') היא "ברח מהמוות".
בחלק מן המקרים ניתנים רמזים לדמויות שימלאו תפקיד כלשהו בהמשך הסדרה.
דוגמאות לדמויות מהסוג השני הן הדודה מארג' (שמשתתפת באופן פעיל רק בספר השלישי), ג'יני ויזלי (קו העלילה הראשי של הספר השני עוסק בה), סיריוס בלק (גם כן מתחיל להופיע באופן סדיר מהספר השלישי), ארבלה פיג (מופיעה בעצמה החל מהספר החמישי), אברפורת' דמבלדור (מופיע בשמו בספר הרביעי).
ב-1990 רצתה ג'ו רולינג (כפי שהייתה ידועה אז) לעבור עם החבר שלה לדירה במנצ'סטר, ולדבריה "שבוע אחד לאחר שחיפשנו דירה, עליתי לבדי על הרכבת ללונדון והרעיון להארי פוטר צנח לתוך ראשי...
ילד כחוש, קטן, שחור שיער, וממושקף הפך ליותר מוחשי כקוסם עבורי...
התחלתי לכתוב את אבן החכמים באותו ערב.
עם זאת, שני העמודים הראשונים לא נראו כמו תוצר מוגמר".
זמן מה לאחר מכן מתה אמה של רולינג מטרשת נפוצה, ועל מנת להתמודד עם אובדנה היא ביטאה את אבלה בדמותו של הארי היתום.
היא עבדה על הספר במשך שש שנים, וב-1996 הצליחה להשיג מענק בסך 4,000 לירות שטרלינג ממועצת האמנויות הסקוטית, שבזכותו הצליחה לסיים את הספר ולהתחיל לתכנן בפרוטרוט את הספרים הבאים.
היא שלחה את הספר לסוכן ספרותי ולמוציא לאור, והסוכן השני שאליו פנתה ניסה למכור את הספר למו"לים במשך שנה, אך רובם חשבו שבשל אורכו (90,000 מילים) הוא לא יזכה להצלחה.
בארי קנינגהם, שהכין תיק עבודות מאת סופרי פנטזיה מתחילים עבור הוצאת בלומסברי, המליץ לקבל את ספרה של רולינג.
בלומסברי שילמה לרולינג 2,500 לירות שטרלינג כמקדמה, וקנינגהם שלח עותקים ראשוניים למספר סופרים, מבקרים ומוכרי ספרים, על מנת לקבל מהם הערות שאותן ניתן יהיה לצטט על כריכת הספר עם פרסומו.
הוא לא היה מודאג מאורך הספר, אך כן חשש מהשם של רולינג כיוון שהאמין כי בנים לא יתעניינו בו אם ידעו שהספר נכתב על ידי אישה.
בעקבות כך אימצה רולינג את שם העט "ג'יי קיי רולינג".
ביוני 1997 פרסמה בלומסברי מהדורה ראשונה שכללה 500 עותקים בכריכה קשה, ומתוכם הפיצה 300 לספריות ברחבי המדינה.
מספר זה היה אופייני לספרים של סופרים מתחילים, וקנינגהם קיווה שמוכרי הספרים יקראו את הספר וימליצו עליו לקונים שלהם.
לינדזי פרייזר, שכתבה את אחת ההערות על הכריכה האחורית, כתבה ב-28 ביוני 1997 ב"סקוטסמן" את אחת הביקורות הראשונות על הספר.
היא תיארה את הספר כ"מותחן מבדר מאוד", ואת רולינג כ"סופרת ילדים ממדרגה ראשונה".
בביקורת נוספת, שהתפרסמה בגלאזגו הראלד, נאמר "טרם מצאתי ילד שיצליח להניח את הספר".
מספר עיתונים אנגליים, בהם הגרדיאן והסאנדיי טיימס, פרסמו גם כן ביקורות אוהדות לספר.
ב-1997 זכתה המהדורה הבריטית בפרס הספר הלאומי ובמדליית זהב בפרס הספרים של נסטלה-סמארטיז.
הספר זכה במספר פרסי ספרות ילדים בשנה שלאחר מכן, היה מועמד למספר פרסי ספרות שאינה ספרות ילדים, וזכה בשני פרסים מטעם תעשיית הוצאות הספרים בממלכה המאוחדת.
עד מרץ 1999 נמכרו למעלה מ-300,000 עותקים של הספר, והוא היה הספר הנמכר ביותר גם בדצמבר 2001. המהדורה בכתב ברייל יצאה לאור במאי 1998.
רציף תשע ושלושה רבעים, ממנו יוצאת בספר רכבת האקספרס להוגוורטס, הונצח במציאות בתחנת קינגס קרוס עם שלט הנמצא בין רציף תשע לרציף עשר, ועם עגלת מטען שחלקה נמצא בתוך הקיר.
באפריל 1997 רכשה הוצאת סקולסטיק את זכויות ההפצה בארצות הברית תמורת 105,000 דולר, שהיה סכום גבוה יחסית עבור ספר ילדים.
בהוצאה חששו, כי ילדים לא ירצו לקרוא ספר ששמו כולל את המילה "Philosopher", ובאוקטובר 1998 יצאה המהדורה האמריקנית, שנקראה "Harry Potter and the Sorcerer's Stone" לפי הצעתה של רולינג.
מאוחר יותר טענה רולינג, כי היא מתחרטת על כך שנתנה את הסכמתה לשינוי, ואם הייתה בעמדה טובה יותר במשא ומתן שהתנהל אז, הייתה עומדת על דעתה ביתר תקיפות.
פרופסור פיליפ נל מאוניברסיטת המדינה של קנזס ציין כי שינוי השם גרם לאיבוד הקשר עם האלכימיה, והמשמעות של חלק מהמונחים האחרים השתנתה בתהליך התאמת הספר לאנגלית אמריקאית.
רולינג הסכימה לבצע מספר שינויים במהדורה האמריקנית, אך הטילה על כך וטו בספרים הבאים.
נל טען גם שהתיקונים של סקולסטיק היו סבירים באופן כללי, וכי ניתן להתייחס אליהם כהגהה מועילה.
רוב המבקרים הבולטים לא התייחסו לספר בתקופה שלאחר יציאתו.
עם זאת, הספר החל לקבל תשומת לב רבה יותר לאחר שנכתבה עליו ביקורת מטעם ה-Cooperative Children's Book Center Choices, ובה נסקרו המורכבות, עומק ועקביות העולם שנבנה על ידי רולינג.
ב וב נכתב כי החוליה החלשה של הספר הייתה הפרקים האחרונים, אך טענו גם כי בסך הכול הספר ראוי ביותר.
המהדורה האמריקנית זכתה גם כן במספר פרסים, שניתנו לה על ידי מספר גורמים כגון איגוד הספריות האמריקניות (פרס הספר הטוב למבוגרים צעירים) וספריית ניו יורק (ספר השנה של 1998).
באוגוסט 1999 דורג הספר במקום הראשון ברשימת רבי המכר של ניו יורק טיימס, ונותר בה לאורך רוב אותה שנה והשנה שלאחר מכן, אז הוחלט בשל לחצי המו"לים על העיתון לפצל את הרשימה לספרי מבוגרים ולספרי ילדים.
בדצמבר 2001 פרסם המגזין Publishers Weekly דו"ח, שלפיו הספר ניצב במקום ה-19 ברשימת הספרים הבדיוניים לילדים בכריכה קשה (למעלה מ-5 מיליון עתקים), ובמקום ה-7 בספרים עם כריכה רכה (למעלה מ-6.6 מיליון עותקים).
במאי 2008 הודיעה סקולסטיק על הוצאת מהדורה מיוחדת לרגל עשור ליציאתה לאור של המהדורה האמריקנית המקורית.
על פי המתרגמת, גילי בר־הלל סמו, ב-31 בדצמבר 1999 חולקו העותקים הראשונים של התרגום העברי לספר לבאי מסיבת הסילבסטר של ידיעות אחרונות, וליום המחרת, ב-1 בינואר 2000, החל הספר המתורגם להימכר בחנויות.
אריק איינשטיין מספר: הארי פוטר ואבן החכמים
עקב הצלחתו של הספר בארץ הוחלט להקליט את הספר, כאשר אריק איינשטיין מקריין אותו.
מהדורה זו הופצה לחנויות ב-27 ביוני 2003. הקלטת הספר נערכה שלושה חודשים, דבר שנבע מהערות מטעם האחראים בארץ ובאנגליה.
היה תכנון כללי לביצוע המסך ספרי הסדרה.
כאשר נשאל איינשטיין בנוגע לספרים הבאים ענה "החדש אמור להיות איזה 700 עמודים.
אללה יסתור, כמה זמן ייקח לקרוא את זה".
מהדורה זו כללה 8 דיסקים.
ב-1999 מכרה רולינג את הזכויות להסרטת הסרטים על ארבעת הספרים הראשונים לחברה "האחים וורנר", תמורת סכום משוער של מיליון לירות שטרלינג.
היא דרשה שצוות השחקנים יהיה מורכב ברובו המוחלט מבריטים, אך הסכימה לליהוקו של ריצ'רד האריס האירי לתפקיד דמבלדור, וכן לליהוקם של שחקנים זרים מאותם לאומים שהוזכרו בספרים הבאים.
הצילומים החלו באוקטובר 2000 באולפני ליבסדן לאחר תהליך ממושך של מבחני בד, וההפקה כולה הסתיימה ביולי 2001. הסרט יצא לאקרנים ב-14 בנובמבר 2001, ונכון לשנת 2009 נחשב לאחד הסרטים המצליחים בהיסטוריה עם הכנסות של למעלה מ-930 מיליון דולרים.
מספר משחקי וידאו המבוססים על הספר יצאו לאור בין 2001 ל-2003, בדרך כלל תחת השם של המהדורה האמריקנית.
רובם תוכנתו על ידי חברת אלקטרוניק ארטס, והיו מיועדים לפלטפורמות משחק שונות:
המחלוקת הדתית שעסקה בספר בפרט (ובסדרה בכלל) התמקדה בעיקר בטענות שבספר יש מסרים חבויים התומכים באוקולטיזם או בשטן.
בארצות הברית הובעה תמיכה בהחרמת הספר בבתי ספר, שהתבססה בין השאר על הטענה שכישוף היא דת המוכרת על ידי הרשויות, ולפיכך הכנסת הספרים לבתי ספר מהווה הפרה של הפרדת הדת מהמדינה, שנקבעה בחוקה האמריקנית.
ההתנגדות הדתית לספר התבטאה גם במקומות אחרים.
הכנסייה האורתודוקסית היוונית והבולגרית הקימו מחאה נגד הסדרה.
באיחוד האמירויות נאסר להכניס את הספרים לבתי ספר פרטיים.
היחס של הנצרות הקתולית לא היה אחיד.
אובריאן הביע במגזין "Catholic World Report" ביקורת על היעדר הכבוד של הארי כלפי חוקים וסמכות, ובנוגע לעירוב בין קסם לחיי שגרה שהתרחש בסדרה טען כי מדובר ב"דחייה פונדמנטלית של הסדר האלוהי בבריאה".
בשנת 2005 טען הקרדינל יוזף רצינגר, לימים האפיפיור בנדיקטוס השישה עשר, כי בסדרה יש "פיתויים עדינים, שפועלים בסתר ובכך מפריעים לנצרות שבנשמה לפני שהיא מצליחה להתפתח כראוי".
דובר מטעם הארכיבישוף של וסטמינסטר טען כי מילותיו של קרדינל רצינגר אינן מחייבות, כיוון שלא נאמרו בתוקף תפקידו כראש הקונגרגציה של דוקטרינת האמונה.
מונסיניור פיטר פליטווד, חבר הכנסייה שעסק בחקר תופעת העידן החדש, טען כי סיפורי הארי פוטר "אינם רעים ולא מנסים לקדם תאולוגיה אנטי-נוצרית.
הם מסייעים לילדים להבין את ההבדל בין טוב לרע", שגישתה של רולינג הייתה נוצרית, וכי הספרים מדגישים את הצורך להקריב קורבנות על מנת להביס את הרשע.
רולינג הגיבה לביקורות הללו ואמרה "אף על פי שהם הותקפו ממספר נקודות מבט תאולוגיות, הספרים זכו לשבחים והועלו על דוכן המטיף, והדבר המעניין והמספק ביותר עבורי היה שזה נעשה על ידי מספר דתות שונות".
אמילי גרייזינגר כתבה שספרות הפנטזיה סייעה לילדים לשרוד במציאות במשך מספיק זמן עד שיוכלו להתמודד עמה, ותיארה את מסעו הראשון של הארי דרך רציף תשע ושלושה רבעים כיישום של אמונה ותקווה, ואת המפגש שלו עם מצנפת המיון כפעם הראשונה מבין רבות שבה בחירותיו של הארי מעצבות את אישיותו.
היא ציינה גם כי הקרבתה העצמית של לילי פוטר, שהגנה על הארי בספר הראשון ולאורך כל הסדרה, הייתה "הקסם העמוק" החזק ביותר הכלול ב"טכנולוגיה" הקסומה של הסדרה, וקסם שוולדמורט תאב הכוח לא מסוגל להבין כלל וכלל.
פרופסור פיליפ נל מאוניברסיטת קנזס סטייט הדגיש את השפעתה של ג'יין אוסטן, שאותה העריצה רולינג מאז ילדותה.
לדבריו של נל שתי הסופרות עודדו קריאה מחדש, כיוון שפרטים שנראו בלתי חשובים האפילו על האירועים החשובים או על דמויות שהחלו להשפיע רק בשלב מאוחר יותר בעלילה (דוגמת סיריוס בלק שהוזכר בקצרה בספר הראשון והופיע בעצמו רק בספר השלישי).
בדומה לגיבורים של אוסטן, הארי נאלץ פעמים רבות לבחון את רעיונותיו השונים לקראת סוף הספרים.
חלק מההתנהגות החברתית בספר מזכירה את ספריה של אוסטן, כגון הקריאה המשותפת של מכתבים.
שתי הסופרות השתמשו בסאטירה על ההתנהגות החברתית, והעניקו לדמויות שמות המבטאים את האישיות שלהן.
אולם, לדעתו של נל, ההומור של רולינג מבוסס יותר על קריקטורה והשמות שהמציאה דומים יותר לאלו שבספריו של צ'ארלס דיקנס, ואילו אמנדה קוקרל טענה שרבים מהשמות מביעים את תכונות בעליהם באמצעות הרמזים שהיו נפוצים במיתולוגיה הרומית ובספרות הגרמנית של המאה ה-18. רולינג, בדומה ל"דברי ימי נרניה" מאת ק.ס.
לואיס, חשבה שאין הבדל מובהק בין ספרי ילדים לבין ספרי מבוגרים.
נל טען גם, כי בדומה לסופרי ילדים אחרים רולינג שילבה בכתיבתה אלמנטים ממספר סוגות - פנטזיה, סיפורת ילדים-מבוגרים, סיפורי פנימייה, רומן חניכה וכדומה.
נל טען גם כי המאפיינים השליליים של משפחת דרסלי השגרתית והמודעת למעמדה הם דרכה של רולינג להגיב למדיניות של הממשלה הבריטית בסוגיית המשפחה בתחילת שנות ה-90, שלפיה זוגות נשואים הטרוסקסואלים הם "הנורמה המועדפת", בעוד שרולינג עצמה הייתה אז אם חד-הורית.
מערכת היחסים של הארי עם קוסמים מבוגרים וצעירים הייתה מבוססת על חיבה ועל נאמנות.
דבר זה השתקף בשמחה שלו כשהוא מבקר אצל משפחת ויזלי, ויחסו אל רובאוס האגריד ומאוחר יותר אל רמוס לופין וסיריוס בלק כתחליפי אב.
מספר מבקרים השוו בין הספר לבין סיפוריו של רואלד דאל, שמת ב-1990. חלק מהאלמנטים הסיפוריים בספר דומים לחלקים מסיפוריו של דאל, כגון דודותיו המרושעות (אחת רזה ואחת שמנה) של ג'יימס הנרי טרוטר בספר "ג'יימס והאפרסק הענק", שבדומה לוורנון ולפטוניה דרסלי מתייחסות לג'יימס כאל משרת.
טד ברנאן כתב כי כתיבתה של רולינג דומה לזו של הומרוס: "מהירה, פשוטה, וישירה בביטויים שלה".
סטיבן קינג העריץ את "הפרטים השובבים שנראה כי רק הפנטזיות הבריטיות יכולות להם" ובסיכומו אמר כי הצלחתה של רולינג נובעת מיכולתה לצחוק בקצרה ולהמשיך הלאה בנחישות.
הגיבור, שהוא יתום הזוכה ליחס לא צודק שמצא את מקומו האמיתי בחיים, היה כריזמטי ומצטיין בענף ספורט כלשהו, אך מתחשב ומגונן כלפי חלשים ממנו.
אולם, קארין וסטרמן השוותה את הספר לבריטניה של שנות ה-90 של המאה ה-20: מערכת מעמדית על סף שבירה, המוגנת על ידי אלו שזכו לשדרוג במעמדם ובכוחם, ההרכב הרב-אתני של תלמידי הוגוורטס, המתחים הגזעיים בין המינים התבוניים השונים, ובריונות בבית הספר.
סוזן הול כתבה כי בספרים אין קיום לשלטון החוק, כיוון שפעולותיהם של אנשי משרד הקסמים לא מבוקרות על ידי חוקים כלשהם, חובת דיווח או מגבלה חוקית כלשהי.
מצב זה איפשר לוולדמורט להציע את גרסתו האימתנית לסדר בסוף הספר הרביעי.
לדברי הול אחת מההשלכות של מצב זה היא שהארי והרמיוני, שגדלו בעולם המוגלגי עם מערכת כללים מוגדרת, מוצאים פתרונות באמצעות דרכים שאינן מוכרות לקוסמים.
לדוגמה, בסוף הספר מצליחה הרמיוני להתגבר על אחד המכשולים בדרך לאבן החכמים, ומציינת כי כיוון שלפתרון החידה דרושה יכולת חשיבה לוגית, רוב הקוסמים אינם מסוגלים להתמודד עמה.
אנשי חינוך גילו כי מידת האוריינות של ילדים קשורה למספר המילים שהם קוראים בכל שנה, וכי הם קוראים יותר אם הם מוצאים חומר שהם אוהבים.
בשנת 2001 נערך סקר מטעם הניו יורק טיימס שלפיו כ-60% מילדי ארצות הברית בגילאי 6 עד 17 קראו לפחות ספר אחד מהסדרה.
בסקרים שנערכו במדינות אחרות, בהן דרום אפריקה והודו, התברר כי ילדים היו נלהבים ביחס לסדרה.
בסקר אחר שהנשאלים בו היו ילדים ומבוגרים השיבו מחצית מתוכם כי הם קראו את הספר, וכי רוב מוחלט מבין הקוראים גם אהבו אותו.
כיוון ששני הספרים הראשונים היו ארוכים יחסית, אזי ילד שקרא את הארבעה הראשונים קרא מספר עמודים גבוה פי ארבעה בשנה מכמות הטקסט הממוצעת בספרי קריאה הנלמדים בבית הספר, והדבר שיפר במידה רבה את המוטיבציה של הילדים לקרוא, ומורים מספרים שהקראת פרק אחד מ"הארי פוטר" יכולה להשתיק את הרועשות שבכיתות.
כותבים בתחום החינוך והעסקים השתמשו בספר כנושא לשיעור או הרצאה.
ג'ניפר קון, שכתבה על שיטות לימוד קליניות בבית ספר לרפואה, השוותה בין ניסיונו הלימודי של סנייפ לבין התנהגותו מעוררת האימה כלפי תלמידיו; המורה לתעופה מאדאם הוץ' שימשה על מנת להדגים כיצד ללמד כישורים טכניים, כולל פירוק פעולות מורכבות לרצף של פעולות פשוטות והדרכת תלמידים כיצד להימנע מטעויות.
ג'ויס פילדס כתבה שהספרים מדגימים ארבעה מתוך חמשת הנושאים העיקריים בשנה הראשונה ללימודי סוציולוגיה: מושגים סוציולוגיים כולל תרבות, חברה וסוציאליזציה; ריבוד חברתי ושוויון; ארגון חברתי; ותאוריה חברתית.
הראי של ינפתא, המציג את מה שהמתבונן משתוקק לו יותר מכול, שימש מטפורה לתיאור התופעה שבה פרסומות לתרופות מנצלות את שאיפתם של רופאים להציל חיים ולהיאבק בסבל.
הארי פוטר וחדר הסודות הוא ספר פנטזיה מאת הסופרת הבריטית ג'יי קיי רולינג, השני בסדרת הספרים "הארי פוטר".
עלילת הספר מתארת את שנת הלימודים השנייה של הארי פוטר בבית הספר הוגוורטס לכישוף ולקוסמות, כאשר במהלך שנה זו מתברר שבמעמקי בית הספר נבנה חדר סודי אשר מתגורר בו מפלצת מסוכנת.
הספר יצא לאור באנגלית ב-2 ביולי 1998. סרט המבוסס על עלילת הספר יצא בנובמבר 2002.
בתמונת השער הבריטית המקורית, רון נוהג במכונית מעופפת מסוג "פורד אנגליה" שבבעלות אביו.
רון מסיע את הארי, התנשמת שלו, הדוויג, מאחור.
בכריכה העברית, נתלה הארי על זנב עוף החול של מנהל הוגוורטס, אלבוס דמבלדור, כדי לצאת מחדר הסודות, כשבמכנסי הג'ינס שלו תחובה חרבו של גודריק גריפינדור.
הספר נפתח ביום הולדתו העגום של הארי, במהלך חופשת הקיץ.
הארי מתגעגע מאוד להוגוורטס (בית הספר לכישוף ולקוסמות בו הוא לומד) ולחבריו, שמהם לא קיבל אף מכתב במשך כל הקיץ והוא חש בודד מאוד בלי תקשורת איתם.
באותו היום בערב, כאשר מגיעים אורחים למשפחת דרסלי, משפחת מייסון, על הארי להיות בחדרו ולהתנהג כאילו אינו קיים.
אולם כשהארי מגיע לחדרו הוא מוצא בו גמדון בית בשם דובי על מיטתו.
דובי מזהיר את הארי לא לחזור להוגוורטס, אך אינו יכול להסביר מדוע, שכן אדונו אוסר עליו לגלות זאת.
דובי גם מודה כי הוא זה אשר לקח את כל המכתבים שנשלחו להארי, בתקווה שהארי יחשוב ששכחו אותו ולא ירצה לחזור להוגוורטס.
כשהארי מתעקש על רצונו לחזור להוגוורטס, דובי משתמש בקסם כדי להעיף את עוגת הפודינג של הדודה פטוניה מעל האורחת (וכתוצאה מכך, להבריחם מהבית מבלי לקנות דבר מוורנון דרסלי).
כתוצאה מכך שולח משרד הקסמים להארי מכתב אזהרה, כי הם חושבים שהארי הוא זה שהשתמש בקסם, ולקטינים אסור לעשות קסמים מחוץ לתחום בית הספר.
משפחת דרסלי הזועמת, שמפסיקה לחשוש מכך שהארי ישתמש עליהם בקסמים, כולאת אותו בחדרו.
הארי אינו מסוגל להימלט שכן דרך הבריחה היחידה שלו היא שימוש בקסם - מה שיוביל לסילוקו מבית הספר.
למרבה מזלו, לאחר מספר ימים רון, פרד וג'ורג' ויזלי, שמודאגים מכך שהארי לא ענה למכתביהם, "שואלים" את המכונית פורד אנגליה הקסומה המעופפת של אביהם, ובאים לחלץ את הארי, ומביאים אותו אל ה"מחילה" - ביתם של משפחת ויזלי.
שם הארי פוגש את משפחת ויזלי כולה, למעט ביל וצ'ארלי (ביל עובד בבנק הקוסמים במצרים וצ'ארלי עובד עם דרקונים ברומניה).
הארי מבלה את שארית הקיץ עם בני משפחת ויזלי.
ביום הנסיעה להוגוורטס, המחסום ברציף תשע ושלושה רבעים נחסם עבור הארי ורון, והרכבת יוצאת בלעדיהם.
הם מחליטים לצאת להוגוורטס בעקבות הרכבת בעזרת המכונית המעופפת.
אך כשהם מתקרבים להוגוורטס, המכונית מתרסקת היישר אל "הערבה המפליקה" (עץ מיוחד המרביץ למי שמתקרב אליו), ממנה הם נמלטים, ואילו המכונית בורחת ונעלמת.
שרביטו של רון נשבר בהתרסקות.
בשל התעלול שלהם, הארי ורון נענשים ומאוימים שיסולקו מבית הספר אם יעברו על חוקים נוספים, רון גם מקבל "צרחן" (מכתב קסום שצורח את המילים בקול של מי ששלח אותו) מאמו.
שנת הלימודים נפתחת, כאשר גילדרוי לוקהרט, קוסם מפורסם שכתב ספרים רבים אודות מעשי הגבורה שלכאורה ביצע, מקבל את משרת המורה להתגוננות מפני כוחות האופל.
הוא מתגלה כקוסם כושל ויהיר, אובססיבי למראהו החיצוני ולפרסום של עצמו.
במהלך השנה מתרחשות תקיפות מוזרות במסדרונות הוגוורטס, כאשר תלמידים בני-מוגלגים נמצאים מאובנים.
לפני כל תקיפה, שומע הארי קול מאיים ומוזר שאף אחד אחר ממנו לא שומע.
התעלומה נקשרת במהרה לאגדה על "חדר הסודות" - האגדה מספרת כי סלזאר סלית'רין, ממייסדי בית הספר, בנה בו חדר סודי ובו מפלצת קטלנית, שרק יורשו יוכל לשלוט בה ולהשתמש בה כדי להרוג את הבוצדמים (כינוי גנאי לקוסמים שהוריהם אינם קוסמים) שבבית הספר.
השמועות מדברות גם על כך שהחדר נפתח בהוגוורטס לפני חמישים שנה, ובאותה הפעם הרגה המפלצת את אחת התלמידות.
חשדם של התלמידים גובר לאחר שהארי חושף בטעות שהוא לחשנן, בעל יכולת לדבר עם נחשים.
מכיוון שהיכולת לדבר אל נחשים הייתה אחת מתכונותיו הידועות של סלזאר סלית'רין, קיום התכונה בהארי מצביע על קשר בינו ובין סלית'רין.
הארי עצמו מוטרד מגילויים אלו ונזכר כי מצנפת המיון רצתה לשים אותו בבית סלית'רין, ורק בעקבות בקשתו של הארי שינתה את דעתה.
הארי ממשיך לחשוד במאלפוי, ורוצה לעשות בדיקה.
הוא וחבריו מכינים שיקוי פולימיצי בחדר שירותים נטוש, הרדוף על ידי רוח הרפאים הדיכאונית של מירטל המייללת.
בעזרת השיקוי רון הופך לקראב והארי לגויל, שני השפוטים של מאלפוי.
הם הולכים בעקבות מאלפוי לחדר המועדון של סלית'רין והארי מגלה שמאלפוי, אף על פי שהוא טהור בדם, הוא לא היורש.
יום אחד מוצא הארי בחדר שירותים יומן שמישהו ניסה להיפטר ממנו.
היומן, של תלמיד בשם טום רידל שלמד בהוגוורטס לפני חמישים שנה.
הארי מתעניין ביומן, שכן אותו טום רידל זכה בפרס על "שירותים מיוחדים" שביצע עבור בית הספר, והארי חושד כי הוא קשור לפתיחת חדר הסודות, חמישים שנים לפני כן.
היומן ריק, אולם הארי מצליח לגלות את סוד קסמו - אם כותבים בו, הוא עונה בחזרה.
הארי משוחח עם היומן, שמחזיק בתוכו את זכרונותיו של רידל, ורידל מראה לו את שהתרחש בלילה שבו לדבריו הוא עצר את התלמיד שפתח את חדר הסודות - רידל תפס את האגריד, שהיה אז תלמיד בשנה השלישית, בעוד הוא מטפל בעכביש ענק.
הארי מבין כי זוהי הסיבה שבגללה גורש האגריד מבית הספר, אך אינו מבין כיצד ייתכן שהאגריד היה זה אשר גרם לתקיפת התלמידים - לא בעבר, ולא בהווה.
לפני שהארי מספיק לשוחח עם האגריד, הרמיוני מותקפת ומתאבנת.
כתוצאה מגל התקיפות נלקח האגריד לכלא הקוסמים, (אזקבאן), ואילו אלבוס דמבלדור (מנהל בית הספר) מושעה מתפקידו.
הארי ורון יוצאים בעקבות הרמז שהאגריד השאיר להם - לעקוב אחרי העכבישים - ונתקלים ביער האסור בעכביש ענק בשם הרעגוג, אותו העכביש בו טיפל האגריד בשעתו.
הרעגוג מספר להארי ורון כי הוא לא המפלצת שבחדר הסודות, אולם מסרב לעזור להם והשניים ניצלים בקושי רב מלהפוך לארוחה הבאה של צאצאיו.
בשעת ביקור אצל מיטתה של הרמיוני במרפאה, מבחינים הארי ורון בדף שהחזיקה בידה בעת שהתאבנה, ומבינים שהיא הצליחה לפתור את התעלומה לפני שהותקפה - בדף מתוארת מפלצת הבסיליסק - נחש ענקי בעל תוחלת חיים הנמדדת במאות שנים והמסוגל להרוג במבטו.
הארי מבין שזוהי המפלצת שבחדר הסודות, ובגלל יכולתו להבין את שפת הנחשים - היה הוא היחיד ששמע אותה.
השניים מצליחים אף להבין מאין באה המפלצת - חדר השירותים הנטוש אותו רודפת מירטל המייללת, התלמידה שנהרגה בידי הבסיליסק.
לפני שהארי ורון מספיקים לבקר בשירותים, ג'יני ויזלי (אחותו של רון), נחטפת ונלקחת לחדר הסודות.
המורים רוצים שפרופסור לוקהרט יציל אותה כי בספריו הוא כתב שהוא יכול לעשות הכול, אך פרופסור לוקהרט מנסה לברוח.
הארי ורון תופסים את לוקהרט בניסיון הבריחה ומגלים שהוא לא עשה שום דבר ממה שכתב עליו בספריו, אלא רק התפאר במעשיהם של קוסמים אחרים ומחק את זכרונותיהם.
הם גוברים על לוקהרט ומכריחים אותו לבוא עמם לחדר הסודות.
בהגיעם לכניסה לחדר הסודות חוטף לוקהרט את שרביטו השבור של רון ומנסה למחוק את זכרונותיהם, אך הלחש משתבש, גורם לתקרה לקרוס מוחק את זכרונו של לוקהרט עצמו.
הארי נאלץ להמשיך לבדו אל חדר הסודות.
בחדר הסודות נתקל הארי שוב בטום רידל - הפעם כדמות פיזית, ולא רק דפים ביומן.
מתברר כי היומן של רידל היה במהלך רוב השנה בידיה של ג'יני, והיא ניהלה איתו התכתבות אינטימית דיה כדי שרידל יוכל להשתלט עליה ולהשתמש בה לפתיחת חדר הסודות ושחרור המפלצת.
עם זאת, רידל אומר כי מטרתו האמיתית במהלך החודשים האחרונים הייתה להביא לכך שהארי יגיע לחדר הסודות, ובשל כך הוא גרם לג'יני להעמיד פנים כי נחטפה ולרדת לחדר הסודות בעצמה.
לאחר מכן הוא שאב ממנה את החיים כדי להתממש בצורה פיזית בעצמו, וכתוצאה מכך היא על סף מוות.
רידל חושף בפני הארי כי הוא בעצם וולדמורט בצעירותו.
בשל כך, רידל סקרן לדעת מה גרם להארי לשרוד, וכיון שהארי אינו משתף עמו פעולה, הוא מזמן את הבסיליסק כדי שיהרוג אותו.
למזלו של הארי, בשל האמון שהוא מביע בדמבלדור, מגיע אליו בדרך קסם עוף החול של דמבלדור יחד עם מצנפת המיון, שמתוכה שולף הארי את חרבו של גודריק גריפינדור.
בכך מושמד הזיכרון ה"גשמי" של רידל שיצא מתוך היומן.
ג'יני ניצלת, האגריד משוחרר ממעצרו, דמבלדור מוחזר לתפקידו, כל מי שאובן נרפא בעזרת שיקוי מיוחד, הארי מצליח לשחרר את דובי משירות משפחת מאלפוי, המבחנים בוטלו והתלמידים חוגגים עד אור הבוקר.
הארי פוטר – הדמות המרכזית.
נחשד בתור היורש של סלית'רין, אך לבסוף התגלה שזהו טום רידל, שהוא בעצם לורד וולדמורט.
הארי מגלה את יכולתו לדבר עם נחשים.
הארי התחזה לגויל בריגול אחרי מאלפוי.
בסופו של דבר הרס את יומנו של רידל והרג את הבסיליסק.
רון ויזלי – חברו הטוב ביותר של הארי ואחיה הגדול של ג'יני.
רון הוא בן שישי מתוך 7 ילדי ויזלי, ושלושה מאחיו הגדולים עוד לומדים בהוגוורטס.
רון התחזה לקראב בריגול אחרי מאלפוי.
בסוף הספר עזר להארי למצוא את חדר הסודות ולחלץ משם את ג'יני.
הרמיוני גריינג'ר – חברתו הטובה ביותר של הארי.
רקחה שיקוי פולימיצי שהפך אותה בטעות לחצי חתולה במקום למיליסנט בלסטרוד.
במהלך הספר אובנה ונמצא בידה פתק שעזר בפתרון התעלומה מיהו היורש של סלית'רין, בסוף הספר נרפאה.
דראקו מאלפוי – תלמיד בהוגוורטס.
הארי מרגל אחריו כי הוא חושד שמאלפוי הוא היורש של סלית'רין.
בעזרת שיקוי הפולימיצי של הרמיוני מגלה הארי שמאלפוי אינו היורש.
ג'יני ויזלי – אחותו הקטנה של רון, שמתגלה שהיא הייתה הבעלים הקודמים של היומן לפני הארי.
נחטפת לחדר הסודות אך משתחררת משם.
היה התלמיד הראשון שאובן על ידי הבסיליסק.
ג'סטין פינץ' פלצ'לי – תלמיד הפלפאף שאובן על ידי הבסיליסק.
פרד ויזלי – אחיו הגדול של רון ותאומו של ג'ורג'.
חובט בקבוצת הקווידיץ' של גריפינדור.
ג'ורג' ויזלי – אחיו הגדול של רון ותאומו של פרד.
אוליבר ווד – קפטן קבוצת הקווידיץ' של גריפינדור, בשכבה של פרסי ויזלי.
פרסי ויזלי – אחיו הגדול של רון, המשמש כמדריך בבית הספר.
וינסנט קראב – חבר של מאלפוי.
רון התחזה אליו בריגול אחרי דראקו.
גרגורי גויל – חבר של מאלפוי.
הארי התחזה אליו בריגול אחרי דראקו.
גילדרוי לוקהרט – המורה להתגוננות מפני כוחות האופל.
סופר, שבספריו תיאר את מסעותיו, אך התברר כזיוף - מסעותיו שתיאר היו למעשה של קוסמים אחרים שלוקהרט גנב מהם לאחר שמצא אותם ומחק מהם את הזיכרונות.
רובאוס האגריד – שומר הקרקעות של הוגוורטס.
נחשד כיורש של סלית'רין בגלל עברו - טום רידל (לורד וולדמורט) הצליח בנעוריו לחשוף מפלצת שהאגריד הסתיר.
אלבוס דמבלדור – מנהל הוגוורטס.
שלח את פוקס עוף החול להעביר להארי את חרבו של גודריק גריפינדור.
סוורוס סנייפ – המורה לשיקויים וראש בית סלית'רין.
מינרווה מקגונגל – המורה לשינויי צורה וראש בית גריפנדור.
פומונה ספראוט – המורה לתורת הצמחים וראש בית הפלפאף.
פיליוס פליטיק – המורה ללחשים וראש בית רייבנקלו.
טום רידל (לורד וולדמורט) – ניסה לתקשר עם הארי כטום רידל אך לא הצליח והודה שהוא הלורד וולדמורט.
הארי הורג את הבסיליסק שלו ופוגע בו בחרב.
דובי – גמדון הבית של משפחת מאלפוי.
בניגוד להוראת אדוניו ניסה להרחיק את הארי מהוגוורטס אך נכשל.
בסוף הספר משוחרר על ידי הארי מעבדותו.
מירטל המייללת – רוח רפאים שרודפת את שירותי הבנות.
הארי מגלה שהיא הייתה הקורבן הראשון של הבסיליסק של וולדמורט שהוא הרג בנעוריו כתלמיד בהוגוורטס כיורשו של סלאזר סלית'רין.
ארתור ויזלי – אביו של רון ובעלה של מולי.
מולי ויזלי – אימו של רון ואשתו של ארתור.
לוציוס מאלפוי – אביו של דראקו.
הארי פוטר והאסיר מאזקבאן הוא הספר השלישי בסדרת ספרי "הארי פוטר" מאת ג'יי קיי רולינג, אשר יצא לאור באנגלית ביולי 1999. העלילה בספר מתארת את האירועים בשנה השלישית של הארי פוטר וחבריו בהוגוורטס, ובה מוצגת לראשונה אחת הדמויות המרכזיות בסדרת הספרים, סיריוס בלק.
בשנת 2004 יצא לאקרנים סרט קולנוע המבוסס על הספר.
הספר זכה בשנת 2000 בפרס לוקוס.
בתמונת השער ניתן לראות את הארי והרמיוני גריינג'ר עפים על גבו של ההיפוגריף בקביק: בגרסה הבריטית - על רקע הירח המלא, ובגרסה האמריקאית (והישראלית) - על רקע המשרד של פרופסור פליטיק מבחוץ, כאשר סיריוס בלק משקיף מאחורי החלון.
הארי פוטר והאסיר מאזבקאן הוא הספר השלישי בסדרת הארי פוטר.
רולינג התחילה לכתוב את ה"אסיר מאזבקאן" יום אחרי שסיימה את הספר הקודם לו - "חדר הסודות".
בשנת 2004 רולינג סיפרה שכתיבת הספר הייתה "חווית הכתיבה הכי טובה שהייתה לי… הייתי במקום מאוד נוח כשכתבתי את [הספר] השלישי.
דאגות כלכליות מיידיות היו מאחורי, ותשומת הלב של העיתונות עדיין לא הייתה מוגזמת בשום אופן".
בסמוך לפרסומו, קיבל הספר ביקורות חיוביות ברובן.
הגרדיאן דיווח שממוצע הביקורות של הספר בעיתונים בריטים הוא 9 מתוך 10.
הארי פוטר והאסיר מאזקבאן מכר יותר מ-68,000 עותקים בבריטניה תוך שלושה ימים מהוצאתו לאור, מה שהפך אותו לספר הבריטי הנמכר ביותר באותה תקופה.
בעיתון הגרדיאן נכתב כי המכירות הספר הסתכמו ב-3,377,906 עותקים בבריטניה עד שנת 2012.
ביום הולדתו של הארי הוא מקבל מתנות ומכתבים מרון ויזלי והרמיוני גריינג'ר, שנמצאים כל אחד לחוד בחופשה בחוץ לארץ.
רון אף שולח לו גזיר עיתון המתאר כיצד אביו זכה בהגרלה ולקח את משפחתו לחופשה במצרים.
בתמונה נראית משפחתו של רון, וגם עכברוש המחמד שלו, סקאברס.
בזמן שהחדשות עוסקות בסיריוס בלק, רוצח מטורף שנמלט מהכלא, אחות דודו של הארי, הדודה מארג', מגיעה לביקור של שבוע.
לאחר שהיא משמיצה שוב ושוב את הארי ואת הוריו, הכעס שהצטבר אצלו במשך השבוע גורם לו לנפח אותה כבלון.
בעקבות זאת, הארי הנסער נמלט מהבית ובטוח שיסולק מהוגוורטס על מעשיו.
הארי נתקל באוטונוס הלילה שמביא אותו לסמטת דיאגון, שם הוא פוגש בשר הקסמים קורנליוס פאדג', אשר מודיע לו שדודתו הושבה למצבה הרגיל ומעשיו נסלחו והוא ישוב לשנת לימודים רגילה.
בשבוע האחרון של החופשה פוגש הארי את משפחת ויזלי ואת הרמיוני כשהם קונים ציוד לבית הספר.
רון חושש לבריאותו של סקאברס, והם הולכים לחנות בעלי חיים כדי לקנות עבורו תרופה.
בחנות מזנק על רון חתול ג'ינג'י ענק בשם קרוקשנקס, והרמיוני המוקסמת קונה אותו.
בין קרוקשנקס לסקאברס מתפתחים מיד יחסים עכורים, ורון שב ומאשים את קרוקשנקס כי הוא מנסה לטרוף את סקאברס, מה שגורם למתיחות מתמשכת בינו לבין הרמיוני.
במקביל, הארי מגלה שלמעשה סיריוס בלק אינו מוגל, אלא קוסם, אשר נמלט מכלא הקוסמים אזקבאן.
בנוסף לכך, הארי מגלה שבלק רצח שלושה עשר איש בעזרת קללה אחת, והיה אחד מתומכיו הגדולים ביותר של וולדמורט.
בלילה שלפני הנסיעה להוגוורטס, הארי שומע את הוריו של רון מתווכחים האם יש לגלות להארי כי בלק ככל הנראה רודף אחריו, כדי לנקום בו על שגרם לתבוסתו של וולדמורט.
אביו של רון מזהיר את הארי ביום הנסיעה מפני בלק, ומתרה בו שלא ייצא וינסה לתפוס אותו בעצמו, להפתעתו של הארי שאינו מבין מדוע ירצה לעשות דבר כזה.
בזמן הנסיעה על ההוגוורטס אקספרס, עולים עליה יצורים מפחידים, מפיצי קור ושואבי שמחה.
כאשר אחד מהיצורים נכנס לתא של הארי, שומע הארי צרחה ומאבד את הכרתו.
רמוס לופין, המורה החדש להתגוננות מפני כוחות האופל, מסביר כי היצור שעלה לרכבת הוא סוהרסן - אחד משומרי אזקבאן המפלצתיים, אשר חיפש את סיריוס בלק.
בסעודה החגיגית לכבוד פתיחת השנה, פרופסור דמבלדור מכריז כי אותם הסוהרסנים ישמרו על שערי הוגוורטס כל עוד סיריוס בלק חופשי.
בנוסף, הארי מגלה שהחל משנה זו, התלמידים בוחרים מספר מקצועות הרחבה.
הרמיוני מחליטה לקחת את כל המקצועות האפשריים, על אף שחלק מהם מתקיימים באותו הזמן.
השיעורים מתחילים כבר ביום שלמחרת.
הארי, רון והרמיוני למדו לראשונה במגדל הצפוני בשיעור גילוי עתידות.
הם הכירו את סיביל טרלוני, וחזו את העתיד בעזרת עלי תה.
הארי ראה כלב שחור בתוך כוס התה שלו, כלב אשר פרופסור טרלוני זיהתה כגרים, אות המוות.
דאגותיו של הארי גדלו כשנזכר בכלב השחור שראה כשברח מבית הדרסלים.
בשיעור הבא שלהם, שינוי צורה, פרופסור מקגונגל סיפרה להארי שהפרופסור טרלוני חזתה את מותם של כמה מתלמידיה, אך אף אחד מהם לא מת.
בשיעור טיפול בחיות פלא, האגריד לימד על היפוגריפים.
האגריד, לאחר שזוכה מאשמת פתיחת חדר הסודות בספר הקודם, ממונה למורה לטיפול בחיות הפלא.
בשיעור הראשון, הוא מנסה ללמד את התלמידים כיצד לגשת ולרכב על היפוגריף.
דראקו מאלפוי מתגרה בבקביק ולכן ננשך על ידו.
מאותו הרגע מנצל מאלפוי את הפציעה שלו כדי להשיג הטבות בשיעורים, ואף לגרום לפיטוריו של האגריד.
בהמשך למאמציו של מאלפוי, בקביק עולה למשפט ויוצא אשם, כאשר גזר הדין הוא הוצאה להורג.
לאחר סעודת ליל כל הקדושים, מגלים תלמידי גריפינדור שסיריוס בלק ניסה להיכנס לחדרי המעונות שלהם, ונמלט לאחר מכן.
הן התלמידים והן המורים מוכים בהלם מכך שבלק הצליח להיכנס לטירה, אך איש אינו מבין כיצד.
מספר ימים לאחר מכן הכיתה של הארי מופתעת לגלות שפרופסור סנייפ מחליף את לופין החולה בשיעור בהתגוננות מפני כוחות האופל.
סנייפ מתמקד בשיעור בנושא אנשי זאב, ונותן להם לכתוב עבודה על הדרכים השונות לגילויים והריגתם.
פרופסור לופין חוזר ללמד, והארי שואל אותו מדוע הסוהרסנים משפיעים עליו יותר מאשר על אחרים.
לופין מסביר להארי שהחולשה שלו נובעת מכך שהוא היה עד לרצח של הוריו, שכן הסוהרסנים שואבים את שמחתו של האדם ומשאירים אותו רק עם זכרונותיו הרעים.
הארי מבקש מלופין שילמד אותו קסם להתגוננות בפני הסוהרסנים.
במהלך השנה הארי מקבל מלופין שיעורים פרטיים בלחש לזימון פטרונוס – דמות קסם המגנה על המכשף מפני סוהרסנים.
באחד מהשיעורים הפרטיים, לופין מספר להארי על נשקם הנורא ביותר של הסוהרסנים, ה"נשיקה", בה הם שואבים מהקורבן את רוחו.
כאשר התלמידים יוצאים לביקור בעיירה הוגסמיד, הארי אינו רשאי לצאת.
פרד וג'ורג' ויזלי נותנים לו מפה קסומה המכונה "מפת הקונדסאים" אשר חתומה על ידי "ירחוני, זנב תולע, רך-כף וקרניים".
המפה מאפשרת למשתמש בה לראות את כל הוגוורטס, כולל כל המעברים הסודיים שבה, ואת שמם ומיקומם של כל האנשים שנמצאים בה.
בעזרת המפה וגלימת ההיעלמות שלו, הארי מצליח להגיע להוגסמיד ולטייל בה עם רון והרמיוני.
בהוגסמיד, הארי שומע שיחה בין שר הקסמים קורנליוס פאדג' למספר מורים.
מסתבר כי סיריוס בלק היה חברם הטוב של בני הזוג פוטר, שושבין בחתונתם, ואף הסנדק של הארי.
בלק היה שומר הסוד של הפוטרים, ורק הוא ידע את מקום מחבואם מפני וולדמורט.
אך בלק בגד בהם, ומסר לוולדמורט את הסוד.
הארי שומע כי פיטר פטיגרו, שהיה חברם של ג'יימס ובלק בבית הספר, יצא לרדוף אחרי בלק, שהרג אותו.
במשחק הקווידיץ' של גריפינדור מול הפלפאף, קבוצת סוהרסנים תוקפת את הארי והוא נופל מהמטאטא.
למחרת, מגלה הארי שהמטאטא שלו נהרס, לאחר שהתעופף ופגע הישר בערבה המפליקה.
ביום חג המולד הארי מופתע לגלות שקיבל כמתנה אנונימית מטאטא חדש, "אש המחץ".
בגמר גביע הקווידיץ לשנה זו, גריפינדור מתחרים מול סלית'רין והמשחק מסתיים בניצחון של גריפינדור.
באחד הלילות סקאברס, העכברוש של רון, נעלם ומותיר אחריו כתמי דם, רון חושב שקרוקשנס טרף אותו, והדבר מקלקל את היחסים בין רון להרמיוני.
בהמשך, הארי מתעורר מצעקות של רון, אשר טוען שסיריוס בלק ניסה לרצוח אותו.
בעקבות אירועים אלו, עולה רמת האבטחה בבית הספר והחיפושים אחר בלק ממשיכים, אך ללא הועיל.
במסע הבא של תלמידי בית הספר להוגסמיד, הארי ורון מבקרים ליד "הצריף המצווח" – בית נטוש ומסוגר, שעל פי השמועה רדוף רוחות.
לאחר תגרה עם מאלפוי, הארי נמלט חזרה אל הוגוורטס, אך נתפס בידי סנייפ.
במהלך ויכוח ביניהם אומר הארי לסנייפ, כי אביו הציל את חייו של סנייפ.
סנייפ טען כי אביו הציל אותו רק לאחר שהוא וחבריו סיכנו את חייו לכתחילה, ובסך הכול ניסה להציל את עורו.
סנייפ מוצא את מפת הקונדסאים, אך לופין מתערב ומצליח לחלץ את הארי ואת המפה.
ביום הבחינות האחרון, 6 ביוני, נבחנים כל תלמידי השכבה בבחינה בגילוי עתידות.
כשהגיע תורו של הארי, נתקפת הפרופסור טרלוני בהתקף מוזר ומדקלמת נבואה לפיה משרתו של וולדמורט עומד להשתחרר מכלאו ולעזור לו לחזור לגדולתו.
הארי, מוכה הלם, רץ אל מגדל גריפינדור כדי לספר על החדשות לחבריו, אך באותו זמן הם מקבלים מכתב מהאגריד המבשר כי בקביק יוצא להורג בשעת הדמדומים.
הם מגיעים לבקתה של האגריד, בה מוצא רון את סקאברס העכברוש שלו.
הם עזבו עם התקרבות השוחט ומשלחתו, וביציאה תקף את רון כלב שחור וגדול, וגורר אותו תחת הערבה המפליקה.
הארי והרמיוני נכנסים אל תוך העץ ומגלים מנהרה המובילה לצריף המצווח.
הם מוצאים את רון ביחד עם סיריוס בלק, אשר מתגלה כאנימגוס, קוסם המסוגל ללבוש צורה של חיה, ובמקרה של בלק – כלב.
בהמשך, לופין מצטרף אליהם, וכולם מגלים שפיטר פטיגרו אינו מת, והוא גם אנימגוס, אשר הפך לסקאברס, העכברוש של רון.
לופין וסיריוס משיבים את פטיגרו לצורתו האנושית וחושפים בפני כולם את האמת – פיטר הוא זה שבגד בפוטרים.
הוא הצטרף לאוכלי המוות, ומטרתו האמיתית של סיריוס הייתה לנקום בפטיגרו על בגידתו, ועל כך שהפליל אותו ברצח ג'יימס ולילי פוטר.
ברגע שיוצאים כולם מהמנהרה הישר אל המדשאות, ירח מלא מופיע בשמיים ולופין הופך לאדם זאב.
סיריוס משתנה חזרה לכלב ורודף אחריו אל האגם.
פטיגרו מנצל את ההזדמנות, חוזר לצורת עכברוש ובורח מהמקום.
לאחר מכן, באגם הארי הרמיוני וסיריוס מותקפים על ידי הסוהרסנים.
הרמיוני מתעלפת מיד עם הופעתם והארי מנסה להרחיקם מסיריוס באמצעות קסם הפטרונוס, אך נכשל.
אחד הסוהרסנים מסלק את הפטרונוס ואף מנסה לבצע על הארי את הנשיקה, אך דמות מסתורית מעבר לאגם שולחת פטרונוס בדמות אייל אשר מבריח את הסוהרסנים.
הארי, בשארית כוחותיו, מביט במעורפל בדמות וחושב שזהו אביו, אך מתעלף מיד.
הם מגלים כי סיריוס נתפס, אך הם מספרים לאלבוס דמבלדור את האמת.
דמבלדור מאמין להם, אך מסביר שלא ניתן לאמת זאת.
הרמיוני מגלה להארי על מחולל זמן שבידיה, בו הם משתמשים כדי לחזור בזמן שלוש שעות אחורנית.
הם יוצאים אל המדשאות ומצילים את בקביק מההוצאה להורג, ובהמשך מצילים את סיריוס מנשיקת הסוהרסנים, כאשר הארי, שמצליח ליצור פטרונוס מלא בצורת אייל, מגלה שמי ששלח את הפטרונוס שהציל אותם היה הוא עצמו, ולא אביו כפי שחשב תחילה.
הארי והרמיוני עפים על בקביק אל החלון של פליטיק, מצילים את סיריוס הכלוא וצופים בו טס בשמיים על גבו של בקביק.
למחרת זוכה גריפינדור בגביע הבתים בפעם השלישית ברציפות, ואילו האגריד מאושר מכך שבקביק ניצל במפתיע.
בדרך הביתה, מקבל הארי מכתב מסיריוס בו הוא מגלה שהוא ירד למחתרת, מבטיח למלא את תפקידו בתור הסנדק של הארי, ומגלה לו שהוא זה שקנה לו את מטאטא "אש המחץ".
בעוד ששני הספרים הראשונים בסדרה נוטים להיות קלילים יותר ומכוונים לקהל צעיר יותר, "האסיר מאזקבאן" נחשב לאפל יותר מקודמיו, ומכניס את הקוראים לעולם שבו סכנה אמיתית מרחפת מעל גיבורי הסיפור.
הספר נוגע גם בנושאים כמו טראומה, חרדה ופחד מפני הלא נודע.
כבר בראשית הסיפור נחשפים הקוראים לדמותו של סיריוס בלק, המצטייר כפושע נתעב אשר נמלט מכלאו ומאיים על חייו של הארי.
הספר מרחיב את היריעה של עולם הקסמים, וחושף את הקוראים ליצורים שלא נראו קודם כמו היפוגריף וסוהרסנים.
הסוהרסנים הם יצורים אפלים האמונים על שמירת כלא אזקבאן.
הם ניחנו בכוח לשאוב את האור והשמחה מכל סובביהם, ולהותירם עם תחושות ריקנות וייאוש.
במחקרים ובניתוחים ספרותיים, הסוהרסנים משמשים כמטאפורה לדיכאון ולטראומה.
הם מסמלים את הכאב העמוק שחווה הארי בעקבות אובדן הוריו, ואת הזיכרונות הכואבים הצפים בו כשהוא מתמודד עמם.
אל מול האפלה הזו, מוצג לראשונה ה"פטרונוס", כישוף מגן המבוסס על זיכרון מאושר ומזוקק ומרחיק סוהרסנים.
יצירת הפטרונוס דורשת מהקוסם לגייס את כוחותיו המאושרים ביותר, ובכך משלימה הסופרת את המאבק התמטי בין האור והחושך בנפשן של הדמויות.
הבחירה בזיכרון חיובי ובביטוי של תקווה כאמצעי ההגנה היחיד מול הסוהרסנים, מדגישה את חשיבות החוסן הנפשי ואת היכולת לגבור על האפלה הפנימית.
נוסף על כך, היותו של הפטרונוס ייחודי לכל קוסם, יוצקת עומק נוסף לאפיון הדמויות.
היא מעניקה ביטוי ויזואלי לזהותן הייחודית, ומדגישה כי המגן האישי של כל אדם נובע מתוך עולמו האישי.
כל אדם הוא מיוחד, ומחזיק בזיכרונות ורגשות הייחודיים לו.
בניגוד לספרים האחרים בסדרה, מוטיב הזמן תופס נפח מרכזי בעלילה.
גם באמצעות מאבקו הפנימי של הארי עם זיכרונות מן העבר, אך בעיקר בייחוד המסע בזמן.
בספר זה קוראים נחשפים לראשונה לרעיון המסע בזמן, מה שמוסיף מימד חדש ומורכב יותר מבספרים הקודמים.
הוא בא לידי ביטוי בזכות "מחולל זמן" אותו קיבלה הרמיוני מפרופסור מקגונגל, ומאפשר לה לחזור בזמן.
מחולל הזמן הוא הוא תכשיט, סמל המחזק אצל הקורא את התפיסה שהזמן יקר, ואסור לבזבז אותו.
הרמיוני משתמשת במחולל הזמן כדי לשנות את מהלכי האירועים אשר עתידים להתרחש.
הזמן הופך לכלי דרכו עובר הסיפור, ומאפשר לרולינג לשחק עם מבנה העלילה ולהכניס רבדים חדשים לסיפור.
למשל, הרמיוני משתמשת במחולל הזמן כדי להציל את ההיפוגריף בקביק מגזר דין מוות.
בקביק נידון להוצאה להורג בעקבות תקרית שבה פגע בדראקו מאלפוי, לאחר שזה לא כיבד את הכללים שהתווה האגריד בזמן מחיצת תלמידים לצד היפוגריף.
אף על פי שבקביק פעל מתוך הגנה עצמית, המשפט שנערך לו נגמר בהחלטה להוציאו להורג, בעיקר בגלל השפעת אביו של דראקו, לוציוס מאלפוי.
בדרך זו הסופרת מפתחת את העלילה, ומעבירה מסר של מניעת עוול במשפט, חתירה לצדק, ומאבק פעיל למען השגתו.
הצלת בקביק מגשימה את ערך החמלה, תוך שימוש בכוחם של גיבורי הסיפור, כדי לשנות לטובה את גורלם של החלשים והנרדפים.
בסיפור באים לידי ביטוי גם התבגרות הדמויות.
כך למשל, בספר מתמודד הארי עם קונפליקטים פסיכולוגיים ונפשיים, הרבה יותר מאשר אתגרים פיזיים.
הארי לומד להתמודד עם המורכבות של העולם, כולל עוולות חברתיות, סודות משפחתיים וכוחם של זיכרונות וכאב מהעבר.
הגיבורים מתמודדים עם שאלות של צדק ומוסר, כמו עיוות דין במשפט של בקביק, ולוקחים אחריות על תיקון העוול בהצלתו, כמו גם בהצלת סיריוס בלק.
ההבנה כי עליהם לחתור באופן אקטיבי למען הצדק, גם אל מול מערכות מושחתות, מהווה סממן לתהליך התבגרותם של הארי וחבריו.
בנוסף, הגיבורים למדים כי נקודת מבטם הסובייקטיבית מעצבת את תפיסת המציאות שלהם.
הארי מגלה כי דמויות שנתפסו בעיניו כאויבות מובהקות, דוגמת סיריוס בלק, הן למעשה דמויות מורכבות וטראגיות, ובכך מתחיל לגלות תפיסה פחות דיכוטומית.
לעומת זאת, הוא מגלה כי פיטר פטיגרו, שנחשב חבר נאמן של הוריו, הוא למעשה הבוגד שהביא למותם.
תמורות אלו מאלצות את הארי להתעמת עם המורכבות המוסרית הגלומה בבני אדם, ולערער על אמונות העבר שלו.
שיאה של התפתחות זו מגיע בהחלטתו לחוס על חייו של פטיגרו, למרות הזעם כלפיו.
זו בחירה המעידה על התבגרות נפשית, ועל הבנה כי האנושיות אינה מתחלקת רק לטוב ורע, אלא רוויה ב"אזורים אפורים".
באופן כללי, הספר מסמן את ראשית המעבר מילדות לבגרות עבור הדמויות הראשיות.
הם נחשפים לאמיתות מורכבות, נדרשים להכריע בהחלטות גורליות, ומפנימים את הצורך לקחת אחריות אקטיבית על חייהם ועל המציאות הסובבת אותם.
בכך, הספר מהווה נקודת מפנה מהותית – הן בקו העלילה והן בסגנון הכתיבה של הסדרה – המכשירה את הקרקע לקראת התכנים וה"בוגרים" יותר שמאפיינים את הספרים הבאים.
הארי פוטר ומסדר עוף החול הוא הספר החמישי בסדרת הספרים "הארי פוטר" מאת ג'יי קיי רולינג.
הספר מתאר את שנתו החמישית של הארי פוטר בבית הספר לכישוף ולקוסמות, הוגוורטס.
הספר יצא לאור באנגלית ב-21 ביוני 2003, וראה אור בעברית ב-11 בדצמבר 2003. סרט המבוסס על ספר זה יצא לאקרנים בבריטניה ב-12 ביולי 2007 ובישראל ב-19 ביולי 2007.
לאחר שובו של וולדמורט בסוף הספר הקודם מצפה הארי בכל רגע לשמוע על מקרי מוות אשר יעידו כי וולדמורט פעיל, ולהפתעתו, אין דיווחים על שום דבר חריג.
במקביל מתחיל משרד הקסמים, המתכחש לחזרתו של וולדמורט, בקמפיין לערעור אמינותם של הארי ודמבלדור, הטוענים כי וולדמורט אכן חזר, ומציגים את דמבלדור כפרנואיד שעבר זמנו ואת הארי כנער מעורער בנפשו בעל שגעון גדלות.
דמבלדור מושעה מהקסמהדרין ומקונפדרציית הקוסמים הבינלאומית, ויחד איתו מושעים נאמנים נוספים כמו טיבריוס אוגדן.
במשרד הקסמים נעשה דה-לגיטימציה לקוסמים מקורבים לדמבלדור כמו ארתור וויזלי ורמוס לופין.
בעת שהותו של הארי בביתם של דודיו תוקפים שני סוהרסנים אותו ואת בן דודו, דאדלי דרסלי, סמוך לביתם בדרך פריווט.
מיד לאחר ההתקפה, שבמהלכה גירש הארי את שני הסוהרסנים בעזרת לחש פטרונוס, מקבל הארי זימון למשרד הקסמים לצורך שימוע משמעתי על כך שביצע שני פשעים-לכאורה: קסם מחוץ לגבולות בית הספר ובאזור מוגלגים בנוכחות מוגל.
על שני פשעים אלה הוזהר בספר השני.
בבית שוהים חבריו הרמיוני גריינג'ר, רון ויזלי ומשפחתו של רון אשר מסבירים לו על מהות מסדר עוף החול.
בהמשך החופשה מלווה הארי לשימוע במשרד הקסמים על ידי ארתור ויזלי.
דמבלדור מגיע לסייע להארי, בהפתעה גמורה לו ולשאר השופטים.
הוא מביא את גברת פיג, שכנתו הסקיבית של הארי, כעדת ראייה להתקפתם של הסוהרסנים במטרה להוכיח שקסם הפטרונוס בוצע במצב של סכנת חיים כהגנה עצמית.
לאחר סיום השימוע, בו זוכה הארי מהאישומים, על אף ניסיונותיו של פאדג' להפליל אותו (בונז עצמה הצביעה לטובתו, פאדג' ואמברידג' נגדו), מופתע הארי לפגוש את לוציוס מאלפוי המבקר את פאדג' במשרדו, לאחר שמאלפוי זומן על ידי וולדמורט מיד לאחר חזרתו לחיים.
כששבים החברים להוגוורטס הם מגלים כי האגריד ידידם נעדר ומשערים כי הוא עסוק עדיין בביצוע המשימה שהוטלה עליו על ידי דמבלדור.
לצוות המורים של הוגוורטס מתווספת דולורס אמברידג' כמורההתגוננות מפני כוחות האופל.
אמברידג' היא עוזרת בכירה לשר הקסמים פאדג' והיא מונתה על ידו לתפקיד בבית הספר במטרה להגביר שם את כוחו ושליטתו של משרד הקסמים.
היא מתנגדת ללמד בכיתתה קסמים מעשיים שיהוו הגנה שימושית אמיתית, מחשש שדמבלדור חפץ להקים צבא שילחם במשרד הקסמים, ובהמשך, היא ממונה לתפקיד מפקחת עליונה בבית הספר.
רון מתקבל לקבוצת הקווידיץ' של בית גריפינדור כשומר.
אך לאחר המשחק הראשון, בו נצחו הגריפינדורים אוסרת אמברידג' על הארי ועל פרד וג'ורג' ויזלי להמשיך לשחק לצמיתות כעונש על תקיפתם את דראקו מאלפוי אשר עורר את חמתם בלעגו.
הארי מוחלף על ידי אחותו הצעירה של רון, ג'יני, המשחקת בתפקיד המחפשת.
סלית'רין המציאו שיר לועג לרון
האגריד שב לבית הספר ומספר להארי, רון והרמיוני כי השליחות שהוטלה עליו הייתה לעודד את הענקים לתמוך במסדר עוף החול, הוא אומר בצער כי השליחות נכשלה אך מביע תקוה שיהיו ענקים שיצטרפו למסדר בעתיד.
אמברידג', בתפקידה כמפקחת עליונה מעבירה ביקורת על צוות המורים ומשאירה את האגריד ואת סיביל טרלוני, המורה לגילוי עתידות, לתקופת ניסיון, לאחר שמצאה את שניהם לא ראויים ללמד.
במקרה של האגריד, נובע חוסר אהדתה של אמברידג' מהסתייגותה מ"בני כלאיים" (האגריד הוא חצי-ענק מצד אימו).
אמברידג' מפטרת את פרופסור טרלוני ומעונינת להפעיל את סמכותה להביא מורה מחליף התומך בדעותיה.
אבל דמבלדור מקדים אותה וממנה מורה משלו, את פירנזה הקנטאור, למורת רוחה של אמברידג'.
בתחילת פברואר עשרה אוכלי מוות נמלטים מאזקבאן.
הידועים הם רבסטאן, רודולפוס ובלטריקס לסטריינג', ג'אגסון, אנטונין דולוחוב, אוגוסטוס רוקווד ומאלסיבר.
שניים אפשריים נוספים הם גיבון ות'ורפין ראול (שמופיעים בספר השישי).
תלמידי הוגוורטס, כמו שאר עולם הקסמים, מתחילים לחשוד שמשהו לא בסדר, ואולי הסוהרסנים כבר לא בחזקת המשרד.
בהמשך, מחדשת הרמיוני את הקשר עם הכתבת לשעבר של עיתון הנביא היומי, ריטה סקיטר, אשר התגלתה על ידי הרמיוני בסוף השנה הרביעית כאנימאגית לא רשומה.
סקיטר, תחת האיום מצד הרמיוני לחשוף את זהותה, מראיינת את הארי בפגישה אשר נערכה בהוגסמיד, והראיון מתפרסם במגזין הפקפקן, שנערך על ידי אביה של לונה לאבגוד.
מיד לאחר פרסום העיתון, מתרעמת אמברידג' על הראיון של פוטר ומוציאה תיקון לחוק חינוך חדש בו היא מורה על איסור להחזקת העיתון.
אך הידיעה מתפשטת בין תלמידי בית הספר, וכתוצאה מכך, תלמידים רבים שינו את דעתם לגבי הארי, והפסיקו לחשוב עליו כנער מעורער בעל שגעון גדלות.
כיון שאמברידג' אינה ממלאת את תפקידה בלימוד התגוננות מעשית, מעלה הרמיוני רעיון להקים קבוצת לימוד עבור הלימוד המעשי.
היא משכנעת את הארי כי הוא המתאים ביותר לתפקיד המורה לאור הצלחותיו בהתגוננות נגד כוחות האופל של וולדמורט בשנים הקודמות.
הם מקימים את צ"ד, צבא דמבלדור (שם המבטא את חששו של משרד הקסמים מדמבלדור), ומצרפים אליהם תלמידים נוספים המעוניינים בנושא.
לימודי הקבוצה מתקיימים בחדר הנחיצות כדי להסתיר את הפעילות האסורה מפני פרופסור אמברידג'.
באחד ממפגשי צ"ד בחדר הנחיצות, מגלה דולורס אמברידג' את הפגישה האסורה על ידי הלשנה של מריאטה אדג'קום, אחת מחברות צ"ד, ותופסת את הארי.
על מנת להגן על-הארי מפני סילוק, טען דמבלדור כי הוא ארגן בעצמו את הקבוצה על-מנת להדיח את שר הקסמים, קורנליוס פאדג', ולרשת את מקומו, מה שהיה כלל לא נכון כמובן.
דמבלדור מצליח לברוח מאנשי משרד הקסמים, בעזרתו של קינגסלי שאקלבולט.
לאחר בריחתו של דמבלדור, אמברידג' מתמנה למנהלת בית הספר ומשליטה אווירה חדשה ומאיימת יותר על כל בית הספר, אווירה שהעיקה אף על המורים.
באחד הימים, על מנת להסיח את דעתה של אמברידג' כדי לעזור להארי לדבר עם סיריוס דרך האח שבמשרדה, הקימו התאומים לבית ויזלי, פרד וג'ורג', מהומה גדולה מאוד בבית הספר.
לסיום, עזבו התאומים את בית הספר, כאשר הם רכובים על המטאטאים שלהם, על מנת לפתוח את חנות הבדיחות שלהם, הוקוס מוקוס.
במקביל, פאדג' מעביר תיקונים לחוק החינוך, במטרה לסייע לאמברידג' בפיקוח הוגוורטס, עד חוק #28 שהסמיך אותה סופית למנהלת.
לאחר זמן קצר מוקמת פלוגת הפיקוח, קבוצת תלמידים שהוקמה על ידי אמברידג', שהייתה יד ימינו של שר הקסמים.
בעזרת פלוגת הפיקוח פיקחה אמברידג' על הנעשה בבית הספר הוגוורטס.
היא מינתה מספר תלמידים אשר נראו לה ראויים לתפקיד ורובם היו תלמידי סלית'רין, ובהם גם דראקו מאלפוי.
לפלוגת הפיקוח הייתה סמכות להוריד נקודות גם למדריכים.
במשך תקופה ארוכה מאוד חולם הארי חלום בסדר מוזר, בו הוא רץ לאורך מסדרון ארוך מתוך רצון לפתוח את הדלת בקצהו ובהמשך אף מצליח לפתוח אותה ומרגיש השתוקקות להגיע ליעד מסוים שאינו יודע מהו.
בהמשך הוא מזהה כי הדלת היא דלתה של המחלקה למסתורין במשרד הקסמים.
באחד מהסיוטים האלה, כמה ימים לפני חג המולד, חולם הארי חלום בו הוא רואה את עצמו במסדרון המוביל למחלקת המסתורין, וחש את עצמו כנחש ענק התוקף את ארתור ויזלי, אביו של רון, שנמצא במקום מסיבה לא ידועה.
הוא מתעורר בצעקות ומספר בבהלה לחבריו ולאחר מכן לדמבלדור את מה שקרה בעודו מאמין כי הדבר התרחש במציאות.
ואכן מר ויזלי מתגלה במקום כשהוא מדמם ועליו סימני הכשת נחש.
הדבר מאשש את חשדותיו של דמבלדור כי הצלקת שעל מצחו של הארי יצרה קשר בינו לבין יוצרה, הלורד וולדמורט וכי בזמן רפיון נפשי חודר הארי למחשבותיו של וולדמורט.
לאחר גילוי התקיפה נודע לוולדמורט הקשר בינו להארי שעליו לא ידע עד עכשיו ודמבלדור שחושש מהשתלטות של וולדמורט על מחשבותיו של הארי מבקש מסברוס סנייפ להעביר לו שיעורים בהלטת הכרה, שהיא פעולה המאפשרת חסימת המוח מפני חדירה חיצונית.
אולם שיעורים אלה נוחלים כישלון חרוץ.
בסוף השנה חולם הארי חלום מוזר בו הוא רואה את סיריוס כשהוא מיוסר ומעונה על ידי הלורד וולדמורט באולם הנבואות שנמצא במעמקי מחלקת המסתורין.
הוא מנסה לוודא שסיריוס אינו בביתו באמצעות אבקת פלו באח שבמשרדה של אמברידג', אבל מוצא רק את גמדון הבית קריצ'ר שאומר לו כי סיריוס איננו.
אמברידג' תופסת את הארי לפני שהוא מספיק לדלות מידע נוסף על מקום הימצאו של סיריוס.
אמברידג', שמגלה אותו במשרדה מנסה לכפות עליו לגלות לה עם מי דיבר והיא מבקשת מסנייפ שיקוי וריטסרום כדי לגרום להארי לספר את האמת.
כשסנייפ, החבר במסדר עוף החול, נמצא בחדר, צועק הארי משפט שירמוז לו על החיזיון שראה, אך סנייפ מתעלם ממנו.
אמברידג' מגלה שהיא זו ששלחה את שני הסוהרסנים לווינינג תחתית ב-2 באוגוסט כדי להשתיק את הארי או לפחות לסלקו מעולם הקוסמים, והביעה עניין לקלל את הארי בקללת קרושיאטוס, על מנת שיגלה לה עם מי בדיוק דיבר באח.
וכדי למנוע אותה מכך מעמידה הרמיוני פנים כמי שאינה עומדת בלחץ ורוצה לגלות את הסוד.
היא טוענת שהארי ניסה לספר לדמבלדור כי "הנשק הסודי" שהכינו עבורו מוכן והוא מוסתר ביער האסור.
אמברידג' מצווה על הארי והרמיוני ללוות אותה אל "הנשק", ושם, בין העצים, מצליחה הרמיוני לגרום לבואם של הקנטאורים בתקווה כי יתקפו את אמברידג' אך בה ובהארי לא יפגעו מפני היותם קטינים.
למרות תקוותה מעוניינים הקנטאורים לפגוע בהם אך למזלם הגיע ברגע האחרון גרעפ הענק, אחיו למחצה של האגריד, והניס את הקנטאורים.
רון, ג'יני וויזלי, נוויל לונגבוטום, ולונה לאבגוד הגיעו ליער בעקבות הארי והרמיוני לאחר שהצליחו לברוח מפלוגת הפיקוח ומשם המריאו על גבי ת'סטראלים אל משרד הקסמים בלונדון במטרה להציל את סיריוס.